*****

ΚΑΝΟΝΙΣΜΟΣ (ΕΟΚ) αριθ. 3315/90 ΤΗΣ ΕΠΙΤΡΟΠΗΣ

της 16ης Νοεμβρίου 1990

για την τροποποίηση του κανονισμού (ΕΟΚ) αριθ. 3061/84 για λεπτομέρειες εφαρμογής του καθεστώτος ενίσχυσης στην παραγωγή ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (2), και ιδίως το άρθρο 5 παράγραφος 5,

Εκτιμώντας:

ότι καθυστέρησε ο καθορισμός των αποδόσεων σε ελιές και ελαιόλαδο για την περίοδο 1989/90 και, ως εκ τούτου, πρέπει να παραταθεί η προθεσμία για την υποβολή των αιτήσεων ενίσχυσης που αφορούν την εν λόγω περίοδο·

ότι το άρθρο 12α του κανονισμού (ΕΟΚ) αριθ. 3061/84 (3), όπως τροποποιήθηκε τελευταία από τον κανονισμό (ΕΟΚ) αριθ. 828/90 (4), ορίζει ότι, προκειμένου να καθορισθεί η πραγματικώς παραχθείσα ποσότητα, πρέπει να ληφθούν υπόψη τα βασικά στοιχεία του ελαιοκομικού μητρώου· ότι, από την περίοδο 1987/88, υπάρχουν για την Ιταλία τα βασικά στοιχεία του ελαιοκομικού μητρώου· ότι, λαμβάνοντας υπόψη την αναγκαιότητα πραγματοποιήσεως των συμπληρωματικών ελέγχων που αναφέρονται στον κανονισμό (ΕΟΚ) αριθ. 2276/79 της Επιτροπής της 16ης Οκτωβρίου 1979 περί των λεπτομερειών εφαρμογής σχετικά με την κατάρτιση ελαιοκομικού κτηματολογίου στα κράτη μέλη που παράγουν ελαιόλαδο (5), όπως τροποποιήθηκε τελευταία από τον κανονισμό (ΕΟΚ) αριθ. 1279/89 (6), μετά την εφαρμογή του εν λόγω μητρώου, πρέπει να παραταθεί η προθεσμία την οποία διαθέτει η Ιταλία προκειμένου να πραγματοποιήσει την πληρωμή του υπολοίπου της ενισχύσεως για τις περιόδους 1987/88 και 1988/89· ότι, λαμβανομένων υπόψη των διοικητικών δυσκολιών που υπήρξαν στην Πορτογαλία για την πληρωμή του υπολοίπου της ενισχύσεως για τις ίδιες περιόδους εμπορίας, πρέπει να δοθεί στη χώρα αυτή η ίδια παράταση·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3061/84 τροποποιείται ως εξής:

1. Στο άρθρο 5 παράγραφος 4 προστίθεται το ακόλουθο εδάφιο:

«Εντούτοις, για την περίοδο εμπορίας 1989/90, οι σχετικές αιτήσεις ενίσχυσης υποβάλλονται το αργότερο μέχρι τις 31 Δεκεμβρίου 1990.»

2. Στο άρθρο 12β παράγραφος 2 προστίθεται το ακόλουθο εδάφιο:

«Εντούτοις, επιτρέπεται στην Ιταλία και στην Πορτογαλία να καταβάλουν το υπόλοιπο της ενισχύσεως:

- για την περίοδο εμπορίας 1987/88, το αργότερο στις 15 Απριλίου 1991,

- για την περίοδο εμπορίας 1988/89, το αργότερο στις 21 Ιουλίου 1991.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Νοεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 280 της 29. 9. 1989, σ. 2.

(3) ΕΕ αριθ. L 288 της 1. 11. 1984, σ. 52.

(4) ΕΕ αριθ. L 86 της 31. 3. 1990, σ. 18.

(5) ΕΕ αριθ. L 262 της 18. 10. 1979, σ. 11.

(6) ΕΕ αριθ. L 127 της 11. 5. 1989, σ. 24.